Up-227/01
Natisni
Opravilna št.:
Up-227/01
Datum odločitve:
27. 3. 2003
ECLI:
ECLI:SI:USRS:2003:Up.227.01
Akt:
Ustavna pritožba A. A. zoper sklep Višjega sodišča v Ljubljani št. II Cp 602/2000 z dne 21. 3. 2001 v zvezi s sklepom Okrožnega sodišča v Ljubljani št. II P 917/99 z dne 20. 1. 2000
Izrek:
Ustavna pritožba A. A. zoper sklep Višjega sodišča v Ljubljani št. II Cp 602/2000 z dne 21. 3. 2001 v zvezi s sklepom Okrožnega sodišča v Ljubljani št. II P 917/99 z dne 20. 1. 2000 se ne sprejme.
Evidenčni stavek:
Ni v nasprotju s kakšno človekovo pravico ali temeljno svoboščino stališče, da arbitražne odločbe ni mogoče izpodbijati zaradi nepravilne ugotovitve dejanskega stanja, da zakon določa prekluzivni rok za vložitev tožbe za razveljavitev arbitražne odločbe in da ta prekluzivni rok ni varovan, če pritožnik sicer pravočasno vloži tožbo, vendar iz nedopustnega razloga, šele po poteku roka pa jo dopolni z dopustnimi izpodbojnimi razlogi.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
31. 5. 2001
Vrsta odločitve:
sklep
Vrsta rešitve:
nesprejem ustavne pritožbe
Dokument:
US22268
Up-227/01-7
10. 4. 2003
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 27. marca 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Višjega sodišča v Ljubljani št. II Cp 602/2000 z dne 21. 3. 2001 v zvezi s sklepom Okrožnega sodišča v Ljubljani št. II P 917/99 z dne 20. 1. 2000 se ne sprejme.
Obrazložitev
1. Sodišče prve stopnje je zavrglo tožbo za razveljavitev arbitražne odločbe, delno zato, ker je bila prepozna, delno zato, ker je bila vložena iz nedopustnega razloga. Višje sodišče je pritožnikovo pritožbo zoper ta sklep zavrnilo in potrdilo sklep sodišča prve stopnje. V stavni pritožbi pritožnik po vsebini oporeka odločitvi Arbitraže pri Zavarovalnici Triglav, ki je zavrnila zahtevek pritožnika za plačilo zavarovalnine za poškodovano motorno vozilo. Zatrjuje kršitev pravice do enakega varstva pravic po 22. členu Ustave, pravice do sodnega varstva po 23. členu Ustave in 7. člena Splošne deklaracije o človekovih pravicah.
2. Pri obravnavi te ustavne pritožbe je treba upoštevati, da predmet izpodbijane sodne odločbe ni vsebinski preizkus arbitražne odločbe, pač pa zgolj procesna odločitev, da je tožba za razveljavitev arbitražne odločbe nedopustna. Tudi Ustavno sodišče zato ne more preizkušati, ali je bila z vsebinsko odločitvijo arbitraže kršena kakšna človekova pravica ali temeljna svoboščina, pač pa zgolj, ali je z vidika kakšne človekove pravice ali temeljne svoboščine nesprejemljivo, da je sodišče zavrglo tožbo. Glede tega pa pritožnik ne izkaže oz. niti ne zatrjuje, da bi bilo v nasprotju s kakšno človekovo pravico ali temeljno svoboščino stališče, da arbitražne odločbe ni mogoče izpodbijati zaradi nepravilne ugotovitve dejanskega stanja, in da zakon določa prekluzivni rok za vložitev tožbe za razveljavitev arbitražne odločbe ter da ta prekluzivni rok ni varovan, če pritožnik sicer pravočasno vloži tožbo, vendar iz nedopustnega razloga, šele po poteku roka pa jo dopolni z dopustnimi izpodbojnimi razlogi.
3. Ker očitno ne gre za kršitev človekovih pravic ali temeljnih svoboščin, kot jih zatrjuje pritožnik, Ustavno sodišče ustavne pritožbe ni sprejelo.
4. Senat Ustavnega sodišča je sprejel ta sklep na podlagi prve alineje drugega odstavka 55. člena Zakona o Ustavnem sodišču (v nadaljevanju ZUstS) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger